Златна реплика његовог лијевог стопала, тешка 25 kg и процијењена на 5,25 милиона долара, продата је у Јапану, у марту 2013, како би се прикупила средства за жртве земљотреса и цунамија у Тохоку 2011. Реклама авио компаније Turkish Airlines 2013. у којој учествује у селфи такмичењу са Кобијем Брајантом, тада кошаркашем Лос Анђелес лејкерса, била је најгледанија реклама на мрежи YouTube, у години када је изашла, са 137 милиона прегледа и изгласана је за најбољу рекламу за деценију 2005—2015. Организација World Press Photo изабрала је слику „Последња игра“, фотографију Месија како гледа трофеј Свјетског првенства, након пораза у финалу од Њемачке на првенству 2014, као спортску слику за 2014. годину. Документарни филм о његовом животу — "Меси", који је режирао Алекс де ла Иглесија, премијерно је приказан на филмском фестивалу у Венецији, у августу 2014. Након што је рођено у зоолошком врту у Саранску, у Мордовији, младунче пуме је добило име Меси и постало је популарно на друштвеним мрежама.